recursal/SuperWikiNEXT-32B huggingface dataset:
Blou Nyl-waterval
Die **Blou Nyl-waterval** (Tis-Isat-waterval) in die noordweste van Ethiopië is een van die grootste watervalle in Afrika.

Ligging
-------

Hierdie waterval in die Abayrivier, die plaaslike naam vir die Blou Nyl, lê noord-noordwes van Addis Abeba, suid van die Tanameer en 30 km stroomaf van Bahir Dar. Dit is net suidoos van die dorp Tis Isat ("ruisende water") by
11°29′02″N 37°35′18″O﻿ / ﻿11.48389°N 37.58833°O﻿ / 11.48389; 37.58833Koördinate: 11°29′02″N 37°35′18″O﻿ / ﻿11.48389°N 37.58833°O﻿ / 11.48389; 37.58833. Net meer as ‘n kilometer stroomaf kruis ‘n brug wat dateer uit 1626 die rivier.

Waterval
--------

Die val is 42 m hoog, en bestaan uit vier strome. In die reënseisoen (Julie tot September) was die val al in die verlede tot 400 m breed. Ter wille van die hidroëlektriese kragsentrales word die watervlak van die Tanameer gereguleer. Dit voorkom die groot verskille in die volume water wat oor die waterval stort. Twee voetslaanpaaie lei na uitsigpunte oor die waterval.

Bibliografie
------------

* brilliant-ethiopia.com
* tripsavvy.com
Die **Dolmabahçe-paleis** (Turks: Dolmabahçe Sarayı) in Istanboel, Turkye, aan die Europese kant van die Bosporus, was van 1856 tot 1922 die hoof- administratiewe sentrum van die Ottomaanse Ryk, buiten ’n tydperk van 20 jaar toe die Yıldız-paleis gebruik is.

Geskiedenis
-----------

Kaart wat die Dolmabahçe-paleis vertoon.
Nabyskoot van die paleis vanaf die Bosporus.
Die Dolmabahçe-paleis is tussen 1843 en 1856 gebou in opdrag van sultan Abdülmecid I. Die paleis van 45 000 m2 staan op ’n terrein van 110 000 m2. Hacı Said Ağa was verantwoordelik vir die bouwerk, terwyl dit ontwerp is deur die argitek Garabet Balyan, sy seun Nigoğayos Balyan en Evanis Kalfa.

Die ontwerp is ’n mengsel van die barok-, rococo- en neoklassieke styl en tradisionele Ottomaanse argitektuur. Dit bevat elemente van die Ottomaanse paleislewe asook van tradisionele Turkse wonings. Dit is die grootste paleis in Turkye. Die sultan en sy familie het voorheen in die Topkapı-paleis gewoon, maar omdat moderne luukses en styl in die Topkapı ontbreek het, het sultan Abdülmecid besluit om die Dolmabahçe-paleis te bou naby die eertydse Beşiktaş-paleis aan die Bosporus, wat gesloop is. Terwyl die Topkapı uitstekende voorbeelde van Iznik-teëls en Ottomaanse houtsnywerk bevat, is daar in die Dolmabahçe-paleis meer goud en kristal.

Die paleis was van 1856 af die tuiste van ses sultans. In 1924 is die eienaarskap oorgedra aan die nasionale nalatenskap van die Republiek van Turkye. Mustafa Kemal Atatürk, die stigter een eerste president van die republiek, het die paleis in die somer gebruik as presidentswoning. Hy het op 10 November 1938 hier gesterf.

Die terrein van die paleis was oorspronklik ’n baai aan die Bosporus wat geleidelik gedurende die 18de eeu drooggelê en opgevul is vir ’n keiserlike tuin. Dit is waar die naam Dolmabahçe ("Opgevulde Tuin") vandaan kom: van *dolma* ("opgevulde") en *bahçe* ("tuin").

Galery
------

* Poort tot die BosporusPoort tot die Bosporus
* Die bed waarin Atatürk's dood isDie bed waarin Atatürk's dood is
* ’n Fontein in die tuin’n Fontein in die tuin
* Die AmbassadeursaalDie Ambassadeursaal
* Die Seremoniële SaalDie Seremoniële Saal
* Die Hek van die SultanDie Hek van die Sultan
* Die paleis-kloktoringDie paleis-kloktoring
**Mhlobo Wabantwana Jadezweni** (gebore 14 Junie 1954) is 'n Suid-Afrikaanse akademikus en skrywer. Hy het grade aan die Universiteit van Fort Hare en Universiteit Stellenbosch behaal. Hy is sedert 1983 aan die Departement Afrikatale aan die Universiteit van Stellenbosch verbonde, waar hy Xhosa-literatuur en -taal onderrig, en Xhosa-poësie bestudeer. Hy het gedien op verskeie Xhosa-taal rade sedert 1984 en is voorsitter van Universiteit van Fort Hare se isiXhosa Leksikografie-eenheid.

Opleiding en loopbaan
---------------------

Jadezweni is op 14 Junie 1954 in  Idutywa, Oos-Kaap, gebore. Hy het sy skoolonderrig aan St John's College in Mthatha ontvang. Hy het 'n BA-graad aan die Universiteit van Fort Hare en sy BA Hons en MA aan die Universiteit Stellenbosch verwerf. Hy het sy onderwysdiploma in 1974 by Cicira-onderwysersopleidingskollege voltooi en by skole in die Transkei onderrig gegee.

In 1983 het hy by die Departement Afrikatale aan die Universiteit Stellenbosch aangesluit. Hy was 'n gas-akademikus aan die Universiteit van Leipzig in 1998-1999 en aan die Universiteit van Bayreuth in 2002.

Lidmaatskappe en toekennings
----------------------------

* *Pan-South African Language Board*-toekenning vir die bevordering van Xhosa-taal en -letterkunde (2011)
* Lid van die Universiteit Stellenbosch Opedagskomitee (1996-)
* Lid van die Universiteit Stellenbosch se Strategiese Beplanningskomitee (1998-)
* Lid van die Bemarkingskomitee van die Kuns-Fakulteit aan die Universiteit Stellenbosch (2001-)
* Hy dien op provinsiale en nasionale taalkomitees en -organisasies, insluitend die Afrikataalvereniging van Suid-Afrika en die Suider-Afrikaanse Mites-vereniging.

Geskrewe werke
--------------

Jadezweni is die skrywer van 'n veeltalige kinderboek *uTshepo Mde: Tall Enough*. Die boek is in Xhosa en Engels geskryf en is in verskeie tweetalige uitgawes, insluitend Afrikaans, Sweeds en Portugees, gepubliseer. Die boek is genomineer as 'n Suid-Afrikaanse ereboek deur die Internasionale Raad op Boeke vir Jongmense (IBBY).

Hy is die skrywer van verskeie publikasies oor Xhosa-digters en -skrywers en het stories vertaal vir die hoofstuk *Xhosa-skrywers* in die Afrikaanse boek *Ensiklopedie van die Wêreld*.

Jadeweni het die volgende boeke geskryf of het 'n bydrae tot hulle gemaak:

* *IsiXhosa Esitsha* (Nuwe Xhosa) (1986)
* *Isahluko sokugqibela* (Die Laaste Hoofstuk) (2000)
* *The rights of a child* (Die regte van 'n kind) (2004)

Private lewe
------------

Jadezweni is getroud met Nokuzola Jadezweni, 'n skoolonderwyseres in Khayelitsha. Hulle het drie kinders.
Die **blomlose kwassie**  (*Sorocephalus crassifolius*) is 'n blomdraende struik wat tot die genus *Sorocephalus* behoort en deel van die fynbos vorm. Die plant is endemies aan die Wes-Kaap waar dit voorkom op die Riviersonderendberge. Die plante was laas in die 1980's in blom gesien. Daar is slegs vyftien plante oor.

Die struik word slegs 80 cm hoog, neig om uit te sprei en blom van Desember tot Februarie. Die plant spruit weer uit na 'n brand. Die plant is tweeslagtig en bestuiwing vind deur die werking van insekte plaas. Die vrugte word, twee maande nadat die plant geblom het, ryp en die sade val na die grond waar dit deur miere versprei word. Die plant groei op hoogtes van 1280 - 1460 m.

In Engels staan die struik as die *Flowerless clusterhead* bekend.

Sien ook
--------

* Alfabetiese lys van Suid-Afrikaanse bome

Bronne
------

* REDLIST Sanbi
* Biodiversityexplorer
* Protea Atlas
* Plants of the World Online

|  |  |
| --- | --- |
| Taksondatabasisse | 
* Wd: Q18083949
* GBIF: 3996118
* iNaturalist: 594610
* IPNI: 706682-1
* IUCN: 113240273
* Plant List: tro-26500166
* Tropicos: 26500166

 |
**Dolly Rathebe** (2 April 1928 – 16 September 2004) was 'n Suid-Afrikaanse aktrise en sangeres, wat saam met die Elite Swingsters-jazzgroep opgetree het, en in Alf Herbert se *African Jazz and Variety Show*. Sy was ook bekend vir haar rolle in die rolprente *African Jim* (1949), *The Magic Garden* (1951), *Mapantsula* (1988), en *Cry, the Beloved Country* (1995).

Rathebe is op 16 September 2004 aan 'n beroerte oorlede.

Musiekloopbaan
--------------

Rathebe is in Randfontein, Suid-Afrika, gebore, maar het in Sophiatown grootgeword, wat sy beskryf as "'n wonderlike plek". Sy is omstreeks 1948 ontdek nadat sy tydens 'n piekniek in Johannesburg gesing het.'n Talentagent van Gallo het haar genader en dit het nie lank geduur voordat sy 'n ster geword het nie.

Rathebe het in 1949 op 21-jarige ouderdom bekendheid verwerf toe sy as 'n nagklub-sanger in die Britse film *Jim Comes To Jo'burg* verskyn het - die eerste film wat stedelike Afrikane in 'n positiewe lig uitgebeeld het. Tydens 'n fotosessie vir die tydskrif *Drum* op 'n mynhoop is Rathebe en die wit fotograaf, Jürgen Schadeberg, in hegtenis geneem ingevolge die Ontugwet, wat interrasseverhoudinge verbied.

Toe Alf Herbert se *African Jazz and Variety*-show in 1954 open, tree Rathebe op en bly dit jare lank as die belangrikste trekpleister van Herbert. Sy het 'n internasionale ster geword toe sy in 1964 saam met die Afro-jazzgroep, die Elite Swingsters, gesing het.

Nadat Sophiatown in die laat 1950's en vroeë 1960's deur die Apartheidsregering platgestoot is, het Rathebe dit al moeiliker gevind om op te tree, veral nadat 'n aandklokreël van 20:00 ingestel is. Sy het saam met haar gesin na die Kaapstad verhuis, en om te oorleef, het sy jare lank 'n sjebeen bedryf.

In 1989 het Rathebe weer met die Elite Swingsters verenig om op te tree in 'n rolprent wat in Johannesburg in die 1950's afspeel. Die groep het saamgebly en 'n nuwe album, *Woza*, uitgereik in 1991. Dit is gevolg deur nog twee albums, *A Call for Peace* (1995) en *Siya Gida / We Dance* (1997).

In 2001 ontvang Rathebe die lewenslange bydrae toekenning tydens die South African Music Awards.

In 2003, op 75-jarige ouderdom, verskyn Rathebe in 'n Johannesburgse program *Sof'Town, A Celebration!*, waar sy 'Randfontein' sing, die verhaal van 'n dronk mynwerker wat terugkeer huis toe om sy vrou in die bed te vind saam met 'n ander man, wie dan geslaan en uitgejaag word.

Gemeenskapswerk
---------------

In haar laaste jare was Rathebe 'n toonaangewende lig in die Ikageng Women's League in Pretoria. Sy befonds die bou van 'n veeldoelige saal in die Sofasonke-dorpie naby Klipgat, noord van Pretoria. Die saal heet *Meriting kwaDolly*, wat 'Dolly se toevlugsoord' beteken.

In 2004 word die Suid-Afrikaanse Orde van Ikhamanga in Silwer aan Rathebe toegeken vir haar 'uitstekende bydrae tot musiek en die uitvoerende kunste en toewyding aan die ideale van geregtigheid, vryheid en demokrasie'.

Filmografie
-----------

### Rolprente

* 1949: *African Jim*
* 1951: *The Magic Garden*
* 1988: *Mapantsula*
* 1995: *Cry, the Beloved Country*
* 2003: *Sophiatown*
Kaart van die Asteekse Ryk, ongeveer 1519
**Blommeoorloë** (Nahuatl: *xochiyaoyotl*) was die oorloë wat die Asteekse Driebond teen hul buurstate gevoer het. Die doel van die oorloë was nie om hierdie state te verower nie, maar om krygsgevangenes vir menseoffers te buit.

Hierdie oorloë word gevoer teen die blommeoorlogstate. Hierdie state was sonder uitsondering Nahuastate. Toe die Asteke die meeste van die Nahuavolke onderwerp het, bly Huexotzinco, Tlilihquitepec en Tlaxcala oor, state wat spesiaal vir die doel van die blommeoorloë hul onafhanklikheid sou behou. Deurgaans neem die Tlaxcalteeke onvrywillig aan die oorloë deel, en het tot gevolg dat die Asteke in Tlaxcala gehaat word. Om die rede sluit die Tlaxcalteken hulself met die koms van Hernán Cortés by die Spanjaarde aan.

Die blommeoorloë word ingestel deur die *cihuacoatl* (hoëpriester) Tlacaelel. Die meeste krygsgevangenes uit die blommeoorloë word geoffer aan Huitzilopochtli. Sommige Spaanse verslae vermeld dat die Asteke sommige krygsgevanges deels opeet, maar dit word deur baie historici beskou as 'n anti-Asteekse propagandaversinsel.
**Nestorius** (Grieks: Νεστόριος) of **Nestor** (381 – omstreeks 450) was ’n Siriese monnik wat van 428 tot 431 n.C. die patriarg van Konstantinopel was. Hy het gelowiges teengestaan wat Maria die Teotokos (moeder van God) genoem het. Hy het klem gelê op die skeiding van Jesus se menslike en goddelike kenmerke en geglo dat sy net die moeder van Jesus die mens kon wees. Nestorius het haar "Christotokos" genoem.

Sy houding het die protes uitgelok van Cyrillus, die patriarg van Alexandrië, wat gemeen het Jesus se menslikheid is ondergeskik aan sy goddelikheid en dat daar nie ’n skerp onderskeid tussen die twee nature gemaak kan word nie.

Die kwessie is in 430 voorgelê aan pous Celestinus I tydens ’n sinode in Rome en Nestorius is gevra om af te sien van sy stellings. Hy het geweier en het keiser Theodosius II gevra om ’n konferensie byeen te roep om die saak te besleg. Die Konsilie van Efese is in 431 gehou. Die konsilie het besluit dat die goddelike en menslike natuur van Jesus onskeidbaar was en dat Maria dus Gods Moeder genoem kon word.

Ná die konsilie het keiser Theodosius besluit om beide Nestorius en Cyrillus af te sit en te verban. Hulle is onder huisarres geplaas, maar laasgenoemde het daarin geslaag om Efese te verlaat nadat hy mense omgekoop het. Nestorius is na ’n klooster in Antiogië gebring, waar hy steeds onder arres was. Onder Cyrillus se invloed is hy eindelik na Egipte verban, waar hy iewers ná 450 oorlede is.

Sien ook
--------

* Nestoriaanse Kerk
Die Olimpiese dorp in Montreal.
Atlete word vermaak in die Olimpiese dorp in Barcelona.
'n **Olimpiese dorp** is 'n fiktiewe dorp, waar die atlete wat aan die Olimpiese Spele deelneem gehuisves word. Die dorp word swaar beveilig en slegs die deelnemende atlete, amptenare en afrigters word in die dorp toegelaat. Die atlete word van alle geriewe voorsien en is vry om te kom en gaan soos hulle wil.

In beginsel is die Olimpiese dorp in die gasheerstad geleë. Dikwels vind items ook op plekke ver van die gasheerstad plaas, in welke geval kleiner Olimpiese dorpies opgerig word.

Geskiedenis
-----------

Die eerste Olimpiese dorp word in 1932 in Los Angeles, Kalifornië vir die mans atlete opgerig. Die dames atlete was by die Chapman Park Hotel te Wilshire Boulevard gehuisves.

Tydens die Olimpiese Somerspele 1972 in München het lede van die Black September terroristegroep die Olimpiese dorp binnegedring en die Israeliese atlete as gyselaars aangehou. Uiteindelik kom al elf Israelies tydens die bloedbad van München om die lewe.

Tydens die Olimpiese Somerspele 2008 in Beijing bestaan die Olimpiese dorp uit twee-en-twintig 6-verdieping geboue en twintig 9-verdieping geboue.
Dom Luis I brug
Die Dourorivier en die Dom Luis I brug
Die **Dom Luis I** brug (Portugees: *Ponte Dom Luís I*) oor die rivier Douro is 'n opvallend konstruksie in die Portugese stad Porto.

Naam
----

Die brug is vernoem na koning Lodewyk I van Portugal (Dom Luís I, 1861 - 1889), wat die brug dan ook op 31 Oktober 1886 geopen het.

Ontwerp en konstruksie
----------------------

Sodra mens bewus word daarvan dat die brug ontwerp is deur Teófilo Seyrig, 'n Belgiese medewerker van Alexandre Gustave Eiffel, herken mens ook elemente van die Eiffeltoring daarin. Konstruksie het in 1881 begin en die brug is op 31 Oktober 1886 amptelik geopen. 

Verkeer is aanvanklik oor twee brugdekke 44 meter bo mekaar gedra. Die onderste vlak het motorverkeer tussen die laagliggende stadsdele ondersteun en die boonste het die hoogliggende stadsdele met 'n metro-dek verbind. Beide was ontoeganklik vir voetgangers. Elke brugdek word deur staal boog konstruksie ondersteun. 

Die ou spoorbrug in Porto, die Maria Pia-brug, is deur Eiffel & Co. ontwerp en hoewel dit ontbreek aan die onderdek is daar duidelike ooreenkomste tussen die twee bûe.

Die Dom Luis I-brug

|  |  |
| --- | --- |
|  | Wikimedia Commons bevat media in verband met ***Dom Luis I-brug***. |
| **Borne Sulinowo***Groß Born*

 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Pole |
|  **Woiwodskap** |  Wes-Pommere |
|  **Distrik** | Szczecinek |
|  **Gmina** | Borno Sulinowo |
|  **Koördinate** | 53°34′N 16°32′O﻿ / ﻿53.567°N 16.533°O﻿ / 53.567; 16.533 |
|  **Stigting** | 15de eeu |
|  **Stadstatus** | 1993 |
|  **Oppervlakte:** |   |
|  - Totaal | 18,15 vk km |
|  **Hoogte bo seevlak** | 152 m |
|
|
|  **Bevolking:** |   |
|  - Totaal (31 Desember 2010) | 4 675 |
|  - Bevolkingsdigtheid | 257,6/km² |
|  **Tydsone** | UTC +1 (MET) |
|  - Somertyd | UTC +2 |
|  **Burgemeesteres** | Renata Pietkiewicz-Chmyłkowska |
|  **Amptelike Webwerf** | *bornesulinowo.pl* |
|

**Borne Sulinowo** (Duits: *Groß Born*, vroeër *Linde*) is 'n stad in die Noordwes-Poolse woiwodskap Wes-Pommere met 'n bevolking van 4 675. Dit is halfpad tussen Czaplinek en Szczecinek aan die suidoewer van die langgestrekte Pile-meer geleë.

Borne Sulinowo is een van die jongste stede in Pole wat eers in 1993 stadstatus gekry het. Die oorspronklike hoofbasis van die Sowjet-troepe in Pole was tot in 1992 in die suidelike stadsgebied geleë wat as militêre spergebied vroeër hoegenaamd nie op kaarte verskyn het nie.

Die militêre geskiedenis van Borne Sulinowo strek nog verder terug tot in die tyd kort ná die Eerste Wêreldoorlog toe die Duitse leër hier 'n uitgestrekte militêre oefenterrein aangelê het wat later deur Nazi-Duitsland uitgebrei is. Die gebied het in 1945 onder Poolse administrasie gekom.

Sowel die Duitse asook die Sowjet-Russiese militêre geriewe het intussen 'n verlate spookdorp geword.
**Delicious Monster** is ’n sagtewaremaatskappy in Seattle, Washington wat die program Delicious Library ontwikkel en verkoop. Die stigters van die maatskappy is Wil Shipley, een van die mede-stigters van The Omni Group en Mike Matas wat as ’n koppelvlakontwikkelaar by The Omni Group gewerk het. Matas het Delicious Monster in 2005 verlaat om by Apple te gaan werk. Hy het in 2009 sy eie maatskappy, Push Pop Press begin.

Die maatskappy se naam is afgelei van die naam van ’n plant wat in die reënwoude van die Amerikaanse trope groei, genaamd *Monstera Deliciosa*. Dit staan onder die plaaslike mense bekend as die *Switserse Kaas-plant*.

Produkte
--------

### Delicious Library

In November 2004 het Delicious Monster die program Delicious Library vrygestel as ’n biblioteekkatalogiseringsprogram vir Mac OS X en het $250,000 in verkope gemaak. Die sagteware het verskeie Apple Ontwerpstoekennings gewen, insluitend Beste Mac OS X Gebruikerservaring en tweede plek in Beste Nuwe Produk vir Mac OS X in 2005 en Beste Mac OS X Leopard-program in 2007. Dit is tans beskikbaar in weergawe 3.
**Boris Rener** (gebore in 1973, Ljubljana) is 'n Sloweense klarinettis en musikale bestuurder.

Biografie
---------

Boris Rener het wat betref sy voor- en nagraadse studie onderrig ontvang vanaf professor Slavko Goričar aan die Akademie vir Musiek in Ljubljana (Sloweens:Akademiji za glasbo v Ljubljaniin). Hy behaal die *Prix de Perfectionnement* by die *Conservatoire National de Versailles*, waar hy onder professor Philippe Cuper promoveer. In 1996 ontvang hy die gesogte Fulbright Beurs waarmee hy studeer in die Verenigde State aan die *Hartt School of Music* onder professor Charles Russo. Hy verower die Kunstenaarsdiploma en die spesiale toekenning vir "Uitnemendheid in kamermusiek". Hy het die beroemde Amerikaanse Emerson Strykkwartet Kompetisie gewen, wat aan hom 'n kans verleen het om tydens 'n openbare konsert saam met die kwartet te speel. Hy het homself ook aan die gehore in Ljubljana bekend gemaak tydens 'n silwer seisoen in 1997/98. Gedurende die somer van 1998 woon hy met 'n spesiale beurs van Yale-universiteit die *Summer Chamber Music Festival* in Norfolk, Connecticut (VSA), by, waar hy saam met kunstenaars soos Frank Morelli, Wiliam Purvis, Sydney Harth en andere optree. 

Tydens hierdie fees ontmoet hy een van die beroemdste Franse strykkwartette, die Ludwig Strykkwartet. Hy het suksesvol saam met hulle in Frankryk opgetree en is uitgenooi om 'n CD op te neem met Brahms se Kwintet vir klarinet en strykkwartet vir Naxos. In 2000 is hy deur die beroemde Amerikaanse *Coolidge Strykkwartet* uitgenooi om saam met hulle te speel in Oostenryk en Slowenië. In 2012 tree hy as solis saam met die Manhattan Strykkwartet op tydens die Sarajevo Kamermusiekfees. Hy het tydens die Ljubljana-fees saam met die *Camerata Emonica* opgetree. In Slowenië het hy ook opgetree saam met kunstenaars soos Aci Bertoncelj, Andrej Jarc, Milan Hudnik, Hermina Hudnik, Alenka Zupan, Tomaž Petrac, Andrej Petrac, Anton Nanut, en andere. Saam met die klarinet studeer hy ook die klavier, mondfluit, saxofoon , orrel, en tree hy as sanger op saam met die Ave-kamerkoor, Slovenicum-kamerkoor, die Sloweense Oktet sowel as drie jaar agtereenvolgens as lid van Wêreld-jeugkoor in Europa, Kanada en Suid-Amerika. Hy het reeds opgetree in sy vaderland, Oostenryk, Frankryk, Italië, Duitsland en die VSA as solis, en as lid van kamerorkes groepe en orkeste. By al die optredes het hy lof ontvang vir sy subtiele musikale uitvoerings. Van 2001 tot 2012 was hy die regisseur van die musiekproduksies van RTV Slovenië. Sedert 2012 werk hy as musiekvervaardiger vir die Simfonieorkes RTV Slovenië. Hy was etlike jare lid van die kunsteraad van Cankarjev dom in Ljubljana, en sedert 2017 was hy lid van die raad van die Slovenske filharmonije en ook adjunkpresident daarvan. In 2015 word hy lid van die Antiphonus-vokale en instrumentale ensemble in Zagreb.
**Liza May Minnelli** (gebore op 12 Maart 1946) is ’n Amerikaanse aktrise en sangeres. Sy is veral bekend vir haar vertolking van Sally Bowles in die 1972-musiekprent *Cabaret*, waarvoor sy ’n Oscar vir beste aktrise gewen het. Sy is die dogter van die rolprentregisseur Vincente Minnelli en die aktrise en sangeres Judy Garland.

Loopbaan
--------

’n Jong Liza in 1950 by haar ma, Judy Garland, op die stel van *Summer Stock*.
In haar spesiale konsert *Liza with a Z*, 1972.
Saam met Mikhail Baryshnikov in *Baryshnikov on Broadway*, 1980.
Sy het haar loopbaan in haar tienerjare begin as ’n musiekteater-aktrise en nagklubsangeres in New York. In 1965 het sy haar Broadway-debuut in die musiekspel *Flora the Red Menace* gemaak en het sy die Tony vir beste aktrise in ’n musiekspel gewen – op 19 was sy die jongste aktrise in Broadway se geskiedenis wat dit kon regkry. Sy het ook lof gekry vir haar dramatiese spel in die prent *The Sterile Cuckoo* (1969), maar dit is die musiekprent *Cabaret* (1972) wat haar beroemd gemaak het, asook die spesiale TV-program *Liza with a Z* (ook 1972), wat ’n Emmy gewen het.

Baie van haar daaropvolgende rolprentprojekte het kommersieel misluk en swak resensies gekry, tot met die 1981-komedie *Arthur*. Sy het in 1977 ook na die verhoog teruggekeer in die Broadway-musiekspel *The Act*. Sy het in die 1960's en 1970's popmusiek opgeneem.

Minnelli het gesukkel met dwelmmisbruik en was een van die eerste bekendes wat openlik oor dwelmrehabilitasie gepraat het. Van die laat 1970's af het sy gefokus op konserttoere en nagklubvertonings. Sy het onder meer in Oktober 1982 by Sun City in Suid-Afrika (destyds in Bophuthatswana) opgetree. In 1979 en 1987 het sy lof gekry vir haar optredes in Carnegie Hall en in 1991 en 1992 in die Radio City Music Hall. Sy het ook die popalbum *Results* opgeneem wat deur die Pet Shop Boys vervaardig is.

Sy het harsingontsteking opgedoen en in 2002 ’n terugkeer gemaak met haar vertoning *Liza's Back*. Sy het ook van 2003 tot 2013 gasverskynings gemaak in die sitkom *Arrested Development*, terwyl sy steeds internasionaal getoer en in 2008/'09 *Liza's at The Palace...!* op Broadway opgevoer het.

Minnelli word as ’n Amerikaanse en ’n gay ikoon beskou. Sy het ’n Oscar, twee Golden Globes, ’n Emmy, twee Tonys, ’n Grammy-legendeprys en ’n spesiale Tony gewen, sowel as baie ander pryse. Sy is in 2000 in die Amerikaanse teater-eresaal opgeneem.
Roelf Britz
**Roelf Britz** (\*1906– † onbekend) was ’n Afrikaanse skrywer van romans oor veral die lewens van mynwerkers.

Lewe en werk
------------

Roelf Britz is in 1906 in Petrusburg gebore as een van veertien kinders. Hy word groot in die Petrusbrug distrik en verhuis dan op twaalfjarige ouderdom na Bultfontein in die Vrystaat, waar hy matrikuleer. Na skool begin hy by ’n prokureur op Bultfontein werk. Nadat hy tien jaar op Bultfontein deurgebring het, verhuis hy saam met sy ouers na Brandfort. Vir sestien maande slaag hy nie daarin om werk te kry nie, selfs nie toe hy feitlik elke naweek Bloemfontein toe gaan om ook daar te probeer werk vind nie. Uit moedeloosheid gaan hy dan na die Rand toe, waar hy in 1929 in die Witwatersrandse goudmyne begin werk. Later word hy ’n mynkaptein. Hy is getroud en woon in Krugersdorp.

 Skryfwerk
----------

Sy werk by die myn inspireer hom om tydens sy etensure te begin skryf. *Mammon se afgronde* en *Goudkoors* is romans oor mynwerkers, terwyl *Die lokstem van verleiding* die euwel van dobbel op windhonde en renperde beskryf.

Publikasies
-----------

Werke uit sy pen sluit in:

| Jaar | Publikasies |
| --- | --- |
| 1944 | *Mammon se afgronde* |
| 1945 | *Goudkoors* |
| 1945 | *Die lokstem van verleiding* |

Bronnelys
---------

### Boeke

* Dekker, G. *Afrikaanse Literatuurgeskiedenis.* Nasou Beperk Kaapstad Elfde druk 1970
* Kannemeyer, J.C. *Geskiedenis van die Afrikaanse literatuur 1*. Academica, Pretoria en Kaapstad Tweede druk 1984
* Nienaber, P.J.; Senekal, J.H en Bothma, T.C. *Mylpale in die geskiedenis van die Afrikaanse letterkunde*. Afrikaanse Pers-Boekhandel Tweede hersiene uitgawe 1963
* Nienaber, P.J. et al. *Perspektief en Profiel.* Afrikaanse Pers-Boekhandel Johannesburg Derde hersiene uitgawe 1969
* Van Coller, H.P. (red.) *Perspektief en Profiel Deel I*. J.L. van Schaik-Uitgewers Pretoria Eerste uitgawe 1998

### Tydskrifte en koerante

* Anoniem. Treurspel-lewe. Transvaler, 29 April 1944
BMW se besverkopermotorfiets, die R1200GS
**BMW Motorrad** is die motorfietsmerk van die Duitse motormaatskappy BMW, deel van sy korporatiewe en handelsmerkontwikkelingafdeling. Die huidige direkteur-generaal van die eenheid is Hendrik von Kuenheim.
BMW Motorrad produseer motorfietse sedert 1923, en sy inkomste vir 2009 was €1 069 miljoen uit die verkoop van 87 306 motorfietse, 'n afname in die 2008-syfer van €1 230 miljoen uit die verkope van 101 685 motorfietse.
In Mei 2011 is die 2 000 000ste motorfiets deur BMW Motorrad vervaardig, 'n R1200GS.

Geskiedenis
-----------

BMW se eerste motorfiets, die R32
Die maatskappy het begin as 'n vliegtuigenjinvervaardiger in die vroeë 20ste eeu en tydens die Eerste Wêreldoorlog. BMW het sy eerste motorfiets vervaardig in 1923, die R32, wat gekenmerk is deur'n plattweelingbokserenjin. BMW Motorrad maak nog steeds gebruik van die plattweelingbokseruitleg, maar vervaardig deesdae ook motorfietse met 'n verskeidenheid enjinkonfigurasies.

Huidige produksie
-----------------

BMW K1200S
2014 BMW S1000R
Al BMW Motorrad se motorfietse word by sy aanleg in Berlyn, Duitsland vervaardig,
hoewel sommige enjins ook in Oostenryk, China en Taiwan vervaardig word. Die meeste van die huidige motorfietse in BMW Motorrad se reeks is ontwerp deur David Robb, wie die maatskappy se hoofontwerper was van 1993 tot 2012 toe hy vervang is deur Edgar Heinrich.

In 2008 het BMW die DOHC Bokser HP2 Sport vrygestel, en toegetree tot die ernstige veldrykompetisie-motorfietsmark met die vrystelling van die BMW G450X motorfiets.

Verkope
-------

BMW Motorrad het in 2015 rekordverkope behaal vir die vyfde jaar na mekaar. Met 'n totaal van 136 963 fietse verkoop in 2015, het BMW 'n 10,9% toename in verkope geregistreer in vergelyking met 2014. Die grootste enkele mark in 2015 was weer Duitsland (23 823 eenhede), gevolg deur die VSA (16 501 eenhede), Frankryk (12 550 eenhede), Italië (11 150 eenhede), die Verenigde Koninkryk (8 200 eenhede) en Spanje (7 976 eenhede).
**FSV 63 Luckenwalde**|  |
| **Volledige naam** | Fußballsportverein 63 Luckenwalde e.V. |
| **Stigtingsdatum** | 1963 |
| **Tuisveld** | Werner Seelenbinder-stadion, Luckenwalde |
| **Kapasiteit** | 3 000 |
| **Kompetisie** | Oberliga Noordoos-Noord |
|

 **FSV 63 Luckenwalde**  is 'n sportklub uit Luckenwalde in die deelstaat Brandenburg in Duitsland. Behalwe sokker, het die klub ook 'n afdeling vir tafeltennis.

Geskiedenis
-----------

Die klub is in 1963 gestig as 'n samesmelting van die sokkerafdelings van die klubs *BSG Motor Luckenwalde* en *BSG Fortschritt Luckenwalde* onder die naam *TSV Luckenwalde*. Die klub het in 1990 die huidige benaming aangeneem.

### BSG Motor Luckenwalde

Die klub is in 1906 gestig as *BV 06 Luckenwalde*. Die klub se grootste prestasie was om na 1933 in die Gauliga Berlyn-Brandenburg mee te ding op die hoogste vlak van die Duitse sokkerstruktuur. Die klub het ook in 1924 en 1928 die eindstryd van die Berlynse uitklopbeker gehaal, maar elke slag teen Hertha BSC Berlyn vasgeval.

In 1945 is die klub deur die Geallieerdes ontbind en later herstig as *SG Luckenwalde-Süd*. Hierna is die klub by *ZSG Luckenwalde* ingelyf, maar het later weer onafhanklik geraak as *TEWA Luckenwalde*. Die naam het later verander na *BSG Motor Luckenwalde*.

### BSG Fortschritt Luckenwalde

Die klub is in 1906 as *Luckenwalder TS* gestig. As 'n arbeidersklub het die klub voor 1933 in die ATSB se ligas meegeding en groot sukses behaal. In 1933 is die klub, tesame met alle ander arbeidersorganisasies in die Derde Ryk, deur die Nazi‘s ontbind en in 1934 as *1. Luckenwalder SV* herstig. In 1945 is die klub weer deur die Geallieerdes ontbind en later herstig as *SG Luckenwalde-Nord*. Hierna is die naam verskeie kere verander, eers na *Konsum Luckenwalde*, daarna na *Industrie Luckenwalde* en eindelik na *BSG Fortschritt Luckenwalde*.

Onlangse ligaposisionering
--------------------------

|  |  |
| --- | --- |
| * 1992-93 (VII) Landesklasse Wes 3de
* 1993-94 (VII) Landesklasse Oos 1ste
* 1994-95 (VI) Landesliga Suid 3de
* 1995-96 (VI) Landesliga Suid 2de
* 1996-97 (VI) Landesliga Suid 4de
* 1997-98 (VI) Landesliga Suid 2de
* 1998-99 (VI) Landesliga Suid 2de
* 1999-00 (VI) Landesliga Suid 1ste
* 2000-01 (V) Verbandsliga Brandenburg 13de
 | * 2001-02 (V) Verbandsliga Brandenburg 12de
* 2002-03 (V) Verbandsliga Brandenburg 7de
* 2003-04 (V) Verbandsliga Brandenburg 8ste
* 2004-05 (V) Verbandsliga Brandenburg 14de
* 2005-06 (V) Verbandsliga Brandenburg 13de
* 2006-07 (V) Verbandsliga Brandenburg 5de
* 2007-08 (V) Verbandsliga Brandenburg 6de
* 2008-09 (VI) Verbandsliga Brandenburg 1ste
* 2009-10 (V) Oberliga NOFV-N 4de
* 2010-11 (V) Oberliga NOFV-N 6de
* 2011-12 (V) Oberliga NOFV-N 11de
 |
FN FAL-aanvalgeweer
Die **FAL** ('n Franse akroniem vir ***Fusil Automatique Léger*** (Engels: "*Light Automatic Rifle*")), is 'n aanvalsgeweer wat in België ontwerp is deur Dieudonné Saive en vervaardig deur FN Herstal (bloot bekend as **FN**).

Tydens die Koue Oorlog is die FAL aangeneem deur baie lande van die Noord-Atlantiese Verdragsorganisasie (NAVO), met die noemenswaardige uitsondering van die Verenigde State. Dit is een van die mees gebruikte gewere in die geskiedenis, nadat dit deur meer as 90 lande gebruik is. Dit vuur die 7.62×51mm NAVO kaliber (hoewel oorspronklik ontwerp vir die intermediêre .280 Britse rondte). Die Britse Statebond-variant van die FAL is van FN se metriese FAL in Britse imperiale eenhede herontwerp en is onder lisensie as die **L1A1**-outomatiese geweer vervaardig.

Suid-Afrika
-----------

Die FAL is onder lisensie in Suid-Afrika vervaardig deur Lyttleton Engineering Works, waar dit bekend staan as die **R1**. Na 'n kompetisie tussen die Duitse G3-geweer, die Armalite AR-10, en die FN FAL, het die Suid-Afrikaanse Weermag drie hoofvariante van die FAL aangeneem: 'n geweer met die benaming R1, 'n "liggewig" variant van die FN FAL 50.64 met opvoukolf, plaaslik vervaardig onder die benaming R2, en 'n model ontwerp vir polisiegebruik wat nie outomaties kan vuur nie onder die benaming R3. (200 000 is vernietig in VN-geborgde "Operasie Mouflon" in 2001). 'n Aantal ander variante van die R1 is vervaardig, die R1 HB, wat 'n swaar loop en tweepoot gehad het, die R1 *Sniper*, wat met 'n teleskoop toegerus kon word en die R1 *Para Carbine*, wat 'n enkel punt infrarooi visier gebruik het en 'n korter loop. R1 was standaard uitgawe in die SAW tot die bekendstelling van die R4-aanvalsgeweer in die vroeë 1980's. Dit word steeds deur die Suid-Afrikaanse Nasionale Weermag (SANW) as 'n aangewese skutsgeweer gebruik. Die eerste Suid-Afrikaans vervaardigde geweer, reeksnommer 200001, is deur Krygkor aan die destydse Eerste Minister, dr Hendrik Verwoerd, oorhandig en is nou te sien by die Suid-Afrikaanse Nasionale Museum van Militêre Geskiedenis in Johannesburg.
**Gonda Betrix** (1943-) is ’n Suid-Afrikaanse vroueruiter wat talle springkompetisies oor haar loopbaan van meer as 40 jaar gewen het. Sy het Springbokkleure verwerf en die Suid-Afrikaanse individuele skouspringkompetisie tien keer verower. Sy het ook aan die Olimpiese Spele van 1992 deelgeneem. Vir haar ryvernuf is sy met drie sport-merietetoekennings, asook die Staatspresidenttoekenning in 1974, beloon.

Beknopte biografie
------------------

Gonda Joyce Butters is op 28 Augustus 1943 gebore. Sy ry al van vierjarige ouderdom perd en wen haar eerste provinsiale O.18-perdespringkompetisie op agtjarige ouderdom.

Op twaalf breek sy en haar perd *Gunga Din* 'n Suid-Afrikaanse hoogspringrekord met 'n sprong van 6 voet 8 duim (2,07 meter). Sy maak haar internasionale debuut in dieselfde jaar. Sy verlaat skool op 14 (graad 9) om op skouspring te fokus. In dieselfde jaar, 1958, wen sy die *South of England*-kampioenskap en eindig sy tweede in die Britse Nasionale Kampioenskap.

Sy verwerf junior Springbokkleure in 1958 en senior -kleure in 1962. Tussen 1962 en 1992 het sy die Suid-Afrikaanse individuele skouspringkompetisie tien keer gewen. In 1992 het sy aan die Olimpiese Spele in Barcelona deelgeneem.

Haar laaste groot oorwinning was in 1994 toe sy die Switserse Dames Internasionale Kampioenskap in Genève, Switserland wen. Sy het die toom in 1995 opgehang, waarna sy haar op afrigting toegespits het.
Die **Koningin Elizabeth-brug** is ‘n brug oor die spoorlyn in die middestad van Johannesburg.

Sauerstraat (M27) en Simmondsstraat sluit aan die suidekant van die brug bymekaar aan, gaan dan saam oor die brug by 26° 11′ 51.36″ suid en 28° 2′ 15″ oos en sluit dan aan by Berthastraat (die noordelike verlenging van die Nelson Mandelabrug) wat na Braamfontein lei. Die brug is 200 m lank en het twee rybane in elke rigting. Verkeer noordwaarts kom uit Sauerstraat en verkeer suidwaarts gaan met Simmondsstraat.

Tot in die vroeë 1950’s was in die middestad van Johannesburg geen padbrûe oor die spoorlyn wes van die stasie nie. Toegang tot die noordelike stadsgebied was met ‘n duikweg by Braamfontein. Die aanleg van die Van Riebeeckbrug en die Johann Rissikbrug en veral die koningin Elizabethbrug in 1955 het die duikweg vervang.

Verskeie ander brûe in die wêreld is ook na koningin Elizabeth II vernoem:

* Koningin Elizabethbrug, wes van Windsor in Engeland
* Koningin Elizabeth II-brug, Belfast, Ierland
* Koningin Elizabeth II-brug, Newcastle-upon-Tyne, Engeland
* Koningin Elizabeth II-brug, Britse Maagde-eilande
Snelheidsverspreidingsdata (3 aansigte) vir 'n gas van rubidiumatome, wat die ontdekking van 'n nuwe fase van materie, die Bose-Einsteinkondensaat, bevestig. Links: net voor die verskyning van 'n Bose-Einsteinkondensaat. Sentrum: net na die verskyning van die kondensaat. Regs: na verdere verdamping, laat 'n monster van byna suiwer kondensaat.
**Bose-Einsteinkondensaat (BEK)** in gekondenseerde materie-fisika is 'n toestand van materie wat tipies gevorm word wanneer 'n gas van bosone teen baie lae digthede afgekoel word tot temperature baie naby aan absolute nul (−273.15 °C of −459.67 °F). Onder sulke toestande beklee 'n groot fraksie van bosone die laagste kwantumtoestand, op watter punt mikroskopiese kwantummeganiese verskynsels, veral golffunksie-interferensie, makroskopies duidelik sigbaar word. 'n BEK word gevorm deur 'n gas met uiters lae digtheid (ongeveer 100 000 keer minder dig as normale lug) af te koel tot ultra-lae temperature.

Hierdie toestand is die eerste keer in die algemeen voorspel in 1924–1925 deur Albert Einstein, na aanleiding van 'n baanbrekerverslag deur Satyendra Nath Bose oor die nuwe veld wat nou bekend staan as kwantumstatistieke.
**Hell is for Heroes** (Afrikaans: *Hel is vir helde*) was 'n rockgroep van Londen, Engeland. Die stigterslede Will McGonagle en Joe Birch (voorheen lede van Symposium) is vergesel deur James Findlay, Tom O'Donahue en later Justin Schlosberg. Die groep het hul formatiewe optredes in wes-Londen in 2001 gespeel.

Na twee onafhanklik vrygestelde enkelsnitte het Hell Is for Heroes hul debuutalbum in Februarie 2003 deur EMI vrygestel. *The Neon Handshake* is vervaardig en opgeneem in Los Angeles by die Sound City-ateljee en gemeng in Umeå, Swede by Tontenkik deur Pelle Henricsson en Eskil Lövström. Die groep se A&R is bestuur deur Duncan Illing. In 2004 het die Groep en hul A&R EMI verlaat. Die groep se tweede album *Transmit Disrupt* is onafhanklik vrygestel voordat hulle 'n kontrak met Burning Hearts Records geteken het. In 2006 het Burning Hearts die tweede album hervrygestel. Die groep se laaste eponieme album, *Hell Is For Heroes*, is in 2007 deur Golf Records vrygestel.

Hul debuutalbum is in die uitgawe van 19 Februarie 2005 deur lesers van *Kerrang!*-tydskrif gekies as die 58ste beste Britse rockalbum ooit.

In Oktober 2008 het die groep ’n onbepaalde breuk aangekondig.
**Craig Joubert** (gebore op 8 November 1977 in Durban, Suid-Afrika), is 'n voltydse internasionale rugbyskeidsregter.

Biografie
---------

Joubert matrikuleer aan die Maritzburg Kollege en studeer in besigheidsfinansies by die Universiteit van Natal. Hy werk in korporatiewe bankwese, 'n professie wat hy vir vyf jaar beoefen, voordat hy 'n voltydse skeidsregter word.

Loopbaan as skeidsregter
------------------------

Craig Joubert begin reeds in sy jeugjare as skeidsregter op aandrang van sy pa, Des Joubert. Hy maak sy eerste-divisie debuut in 1991 en word aangestel op Suid-Afrika se nasionale skeidsregterspaneel in 1993.

In 2003 maak hy sy internasionale debuut in 'n wedstryd tussen Namibië en Uganda in Windhoek.

In 2010 beheer hy die Super 14-eindstryd tussen die Bulls en die Stormers.

Hy blaas ook gereeld in die plaaslike Suid-Afrikaanse premiertoernooi, die Curriebeker.

Op 23 Oktober 2011 val sy grootste eer hom te beurt deur te blaas in die eindstryd van die Rugbywêreldbeker 2011 tussen die All Blacks en die Franse Hane in Nieu-Seeland.

Kollegas
--------

* Marius Jonker
* Lourens van der Merwe
* Stuart Berry
* Jason Jaftha
* Jaco Peyper
* Rasta Rasivhenge
* Pro Legoete
John Adams
**John Coolidge Adams** (gebore op 15 Februarie 1947) is 'n Amerikaanse komponis, klarinettis en dirigent van klassieke musiek en opera, met sterk wortels in minimalisme.

Sy werke sluit *Nixon in China* (1987), *Harmonielehre* (1985), *Short Ride in a Fast Machine* (1986), *On the Transmigration of Souls* (2002), 'n koorstuk wat die slagoffers van die 11 September 2001 aanvalle gedenk (waarvoor hy die Pulitzerprys vir musiek in 2003 gewen het), en *Shaker Loops* (1978), 'n minimalistiese vier-beweging stuk vir strykinstrumente in.

Sy operas sluit *Nixon in China* (1987) in - 'n musikale relaas van President Richard Nixon van die V.S.A. se besoek aan China, *Doctor Atomic* (2005), wat Robert Oppenheimer, die Manhattan-projek, en die bou van die eerste atoombom dek, en *The Death of Klinghoffer* (1991) wat gebaseer is op die Achille Lauro-kaping deur die Palestynse Vryheidsfront in 1985 en die kapers se moord van die 69-jarige Joods-Amerikaanse passasier Leon Klinghoffer wat in 'n rolstoel was. 

Die opera het kontroversie veroorsaak, insluitende bewerings deur Klinghoffer se twee dogters dat die opera anti-semities is en terrorisme verheerlik. Die werk se skeppers en andere het hierdie beweringe en kritiek ontken.
| **Deel van 'n reeks oor die** |
| --- |
| Geskiedenis van Griekeland |
|  |
| Griekse Bronstydperk |
| Egeïes • Helladies • Sikladies • Minoïes • Miceens |
| Antieke Griekeland |
| Donker eeue • Argaïes • Klassiek • Hellenisties • Romeins |
| Middeleeuse Griekeland |
| Bisantyns • Frankies en Latyns • Ottomaans |
| Moderne Griekeland |
| s • b • w |

’n Vaas uit die Laat-Helladiese tydperk IIIC1, omstreeks 1200–1100 v.C. (Louvre).
**Helladies** is ’n moderne argeologiese term vir ’n reeks tydperke in die kultuur van die vastelandse Antieke Griekeland tydens die Bronstydperk. Dit word gewoonlik in argeologie en kunsgeskiedenis gebruik as aanvulling van twee parallelle terme: "Sikladies", met verwysings na min of meer dieselfde reeks in die Egeïese Bronstydperk, en "Minoïes", met verwysing na die beskawing van Kreta.

Die skema word veral vir pottebakkersware gebruik as ’n dateringstelsel. Kunsartikels kan in Vroeg-, Middel- en Laat-Helladies ingedeel word, na aanleiding van die styl en tegniek. Laat-Helladies (LH) en Vroeg-Helladies (EH) word weer verdeel in I, II en III en dié nog verder (sien onder Tydperke). Sekere datums word aan die verskillende fases geheg, hoewel die term begin gebruik is voor die uitvinding van radiokoolstofdatering.

Die drie terme "Helladies", "Sikladies" en "Minoïes" verwys na die plek van oorsprong. Middel-Minoïese voorwerpe kan dus in die Siklade ontdek word, maar dit maak hulle nie Middel-Sikladies nie.

Tydperke
--------

In plaas van die gebruik van lang name soos "vroeg-vroeg-Helladies", gebruik argeoloë I, II, III vir die tweede vlak, A, B, C vir die derde, 1, 2, 3 vir die vierde en A, B, C vir die vyfde vlak.

| Tydperk | Datum (by benadering) |
| --- | --- |
| Vroeg-Helladies I | 3200/3100–2650 v.C. |
| Vroeg-Helladies II | 2650–2200/2150 v.C. |
| Vroeg-Helladies III | 2200/2150–2050/2000 v.C. |
| Middel-Helladies | 2000/1900–1550 v.C. |
| Laat-Helladies I | 1550–1500 v.C. |
| Laat-Helladies II | 1500–1400 v.C. |
| Laat-Helladies III | 1400–1050 v.C. |
**Kladistiek** (van die Griekse κλάδος *klados*, "tak") of **filogenese** is ’n benadering in wetenskaplike klassifikasie wat wegbeweeg van die tradisionele taksonomiese klassifikasie. Dit gebruik ’n stelsel waarin organismes saam gegroepeer word gebaseer op of hulle een of meer gedeelde unieke eienskappe het wat kom van die groep se laaste gemeenskaplike voorsaat en wat nie teenwoordig is in vroeëre voorsate nie. Die lede van een groep het dus vermoedelik ’n gemeenskaplike geskiedenis en word beskou as nader verwant.

Die oorspronklike metodes wat in kladistiese ontledings gebruik word, en die skool van kladistiek wat daarop gevolg het, spruit uit die werk van die Duitse entomoloog Willi Hennig, wat daarna verwys het as **filogeniese sistematiek** (dit was ook die titel van sy 1966-boek). Die terme "kladistiek" en "klade" is deur ander wetenskaplikes gewild gemaak.

Verskille
---------

’n Kladogram van primate wat ’n monofiletiese takson (’n klade: in geel) aandui, asook ’n parafiletiese takson (in blou, insluitende die rooi kol) en ’n polofiletiese takson (in rooi).
Kladistiek verskil van taksonomiese klassifikasies deurdat slegs monofiletiese groepe gebruik word – dit is groepe wat alle spesies bevat wat afstam van ’n bepaalde voorsaat plus die voorsaat self (sogenaamde klades). Nie parafiletiese of polifiletiese groepe is in ’n kladistiese klassifikasie teenwoordig nie. Eersgenoemde is groepe wat wel die laaste gemeenskaplike voorsaat bevat, maar nie alle afstammelinge nie. Laasgenoemde is groepe wat die meeste afstammelinge van die voorsaat bevat, maar nie die voorsaat self nie.

Ander gebruike
--------------

Die tegnieke van kladistiek, en soms die terminologie, word ook suksesvol in ander dissiplines toegepas, soos om die verwantskappe te bepaal tussen die manuskripte van *The Canterbury Tales* wat bewaar gebly het, of tussen die 53 manuskripte van die Sanskrit *Charaka Samhita*.
In die waarskynlikheidsleer is die **steekproefruimte** of **uitkomsruimte**, wat gewoonlike met *S*, Ω, or *U* (vir "Universum") aangedui word, van 'n toevalseksperiment of lukrake probeerslag die versameling van alle moontlike uitkomstes. Byvoorbeeld, indien die eksperiment 'n muntstuk wat gegooi word is, is die steekproefruimte {kop, stert}. In die geval van 'n enkele ses-sydige dobbelsteen, is die steekproefruimte {1, 2, 3, 4, 5, 6}.

Vir sekere tipes eksperimente kan daar twee of meer moontlike steekproefruimtes wees. Ter voorbeeld, wanneer 'n kaart van 'n standaard pak van 52 speelkaarte getrek word, is die een moontlike steekproefruimte die rang (As tot Koning), terwyl die ander een die soort (klawers, diamante, harte, skoppe) kan wees. 'n Volledige beskrywing van uitkomstes sal egter beide die denominasie (rang) en die soort aandui, en 'n steekproefruimte wat elke individuele kaart beskryf kan uitgebeeld word as die Cartesiese produk van die twee steekproefruimtes hierbo genoem.

In 'n elementêre benadering tot waarskynlikheid, word enige deelversameling (in Engels *subset*) van die steekproefruimte 'n gebeurtenis genoem. Hierdie benadering gee egter probleme wanneer die steekproefruimte oneindig is, sodat 'n meer presiese definisie van 'n gebeurtenis noodwendig is. Onder hierdie definisie word slegs meetbare deelversamelings van die steekproefruimte as gebeurtenisse beskou. 
Hierdie is egter slegs van teoretiese belang, aangesien die σ-algebra altyd gedefinieer kan word om alle deelversamelings van toepaslike belang te bevat.

Sien ook
--------

* Stogastiese veranderlike
* Stogastiese proses
**Leah Bracknell** (gebore 12 Julie 1964-oorlede September 2019 ) is 'n Engelse aktrise. Sy is bekend vir haar rolle in die rolprent *A Dark Reflection* (2015) en in die televisiereekse *Emmerdale* (1972) en *A Touch of Frost* (1992).

Biografie
---------

Bracknell, gebore in Westminster, Londen, [5] was die dogter van die Engelse televisieregisseur David Ian Bracknell (1932–1987) en die Chinees-Maleisiese aktrise Li-Er Hwang. [6] [7] [8] Haar ouers het mekaar ontmoet tydens die verfilming van The World of Suzie Wong in Hong Kong in 1959. David was 'n assistent-regisseur en Li-Er het die rol van "Wednesday Lu" in die film gespeel. Die aangenome naam "Leah" is 'n verengelsing van haar moeder se naam "Li-Er". Bracknell het in Londen en Oxford grootgeword en 'n jaar in Nieu-Seeland en Fidji deurgebring.

Filmografie
-----------

### Rolprente

* 2015: *A Dark Reflection*

### Televisiereekse

* 1972: *Emmerdale*
* 1992: *A Touch of Frost*

### Televisierolprente

* 2012: *Emmerdale at 40: The Headline Makers*
Vlag van Rodrigues
**Rodrigues** (of *Rodriguez*) is een van die Maskareense eilande, wat Mauritius en Réunion insluit. Die eiland was vroeër die tiende Distrik van Mauritius; maar het op 10 Desember 2002 outonome status verkry, en word deur die Rodrigues-streekvergadering beheer.

Die eiland lê ongeveer 560 km (350 myl) oos van Mauritius, in die middel van die Indiese Oseaan. Dit het 'n oppervlak van 108 km². Rodrigues is van vulkaniese oorsprong en word deur 'n koraalrif omring, en 'n paar klein onbewoonde eilande lê net langs sy kus. Die hoofstad van die eiland is Port Mathurin.

In 2014 woon daar 41 669 mense op Rodrigues, volgens Statistieke Mauritius. Sy inwoners is Mauritiaanse burgers en hul spreektaal is hoofsaaklik 'n plaaslike dialek van Morisyen, 'n Mauritiaanse kreools. Die meeste van die inwoners is van Afrika-afkoms. Die ekonomie is hoofsaaklik gebaseer op visvang, landbou, handwerk en 'n ontwikkelende toerismesektor.

Etimologie en geskiedenis
-------------------------

Rodrigues is vernoem na die Portugese seevaarder Diogo Rodrigues, wat eerste op die onbewoonde eiland afgekom het in 1528.
Rodrigues is in 1528 deur die Portugese seevaarder Diogo Rodrigues herontdek. Voor dit het baie kaarte dit as Diego Roiz aangedui. Dit is bekend dat Arabiere die Maskareense eilande reeds in die tiende eeu besoek het.

Die eiland is weer in Februarie 1507 opgespoor. As 'n deel van die vloot van Afonso de Albuquerque en Tristão da Cunha, het Diogo Fernandes Pereira se Cirne Réunion op 9 Februarie 1507 opgemerk nadat 'n sikloon hul van koers gedwing het. Die aanvanklike naam was Diogo Fernandes; Domingo Froiz is 'n paar jaar later as 'n naam gegee, en teen 1528 is dit weer herdoop na die Portugese seevaarder Dom Diogo Rodrigues en het sedertdien so gebly.

Weens die feit dat die eiland destyds ver van seevaartroetes af gelê het, het dit min besoeke ontvang. Vanaf 1601 het die Nederlanders die eiland meer gereeld begin besoek vir vars kosvoorraad. In 1691 het die Hugenote François Leguat en sewe metgeselle op die eiland geland, met die bedoeling om 'n boerderykolonie van Protestantse vlugtelinge te stig. Boerdery was nie suksesvol nie, maar daar was 'n oorvloed van skilpaaie, voëls, vis en ander seekos.

Gedurende die 18de eeu is verskeie pogings deur die Franse aangewend om die eiland te ontwikkel. Afrika-slawe (voorouers van die huidige bevolking) is na Rodrigues gebring om veeteelt en boerdery te ontwikkel. In 1735 is 'n permanente Franse nedersetting gestig, ondergeskik aan Île Bourbon (Réunion).

In 1809, na 'n kort skermutseling met die Franse, het Britse troepe Rodrigues in besit geneem. Na die Britse besetting is slawerny uiteindelik in 1834 afgeskaf. Teen 1843 het die bevolking tot 'n laagtepunt van 250 gedaal.

Galery
------

* Port Mathurin soos vanaf "Mount Fanal" gesien.Port Mathurin soos vanaf "Mount Fanal" gesien.
* Ile Aux CocosIle Aux Cocos
* Anse aux AnglaisAnse aux Anglais